CELEX: 32016D0217(01)
Language: da
Date: 2016-02-11 00:00:00
Title: Kommissionens gennemførelsesafgørelse af 11. februar 2016 om vedtagelse af Unionens importbeslutninger for bestemte kemikalier i henhold til Europa-Parlamentets og Rådets forordning (EU) nr. 649/2012 og om ændring af Kommissionens afgørelse 2005/416/EF og 2009/966/EF

17.2.2016   
            
            
               DA
            
            
               Den Europæiske Unions Tidende
            
            
               C 61/5
            
         KOMMISSIONENS GENNEMFØRELSESAFGØRELSE
   af 11. februar 2016
   om vedtagelse af Unionens importbeslutninger for bestemte kemikalier i henhold til Europa-Parlamentets og Rådets forordning (EU) nr. 649/2012 og om ændring af Kommissionens afgørelse 2005/416/EF og 2009/966/EF
   (2016/C 61/06)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 649/2012 af 4. juli 2012 om eksport og import af farlige kemikalier (1), særlig artikel 13, stk. 1, andet afsnit,
   efter høring af det udvalg, der er nedsat ved artikel 133 i Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), oprettelse af et europæisk kemikalieagentur, ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (2), og
   ud fra følgende betragtninger:
   
               (1)
            
            
               I henhold til forordning (EU) nr. 649/2012 træffer Kommissionen på vegne af Unionen afgørelse om, om der skal gives tilladelse til import i Unionen af kemikalier, som er omfattet af proceduren for forudgående informeret samtykke (»PIC-proceduren«).
            
         
               (2)
            
            
               De Forenede Nationers Miljøprogram (UNEP) og De Forenede Nationers Organisation for Ernæring og Landbrug (FAO) er blevet udpeget til at udføre sekretariatsopgaverne i forbindelse med gennemførelsen af PIC-proceduren, der blev indført ved Rotterdam-konventionen om proceduren for forudgående informeret samtykke for visse farlige kemikalier og pesticider i international handel (»Rotterdamkonventionen«), der er godkendt ved Rådets afgørelse 2006/730/EF (3).
            
         
               (3)
            
            
               Kommissionen, der handler som fælles udpeget myndighed, er forpligtet til at meddele importbeslutninger for kemikalier, som er omfattet af PIC-proceduren, til Rotterdamkonventionens sekretariat (»sekretariatet«) på vegne af Unionen og dens medlemsstater.
            
         
               (4)
            
            
               Kemikaliet methamidophos er blevet tilføjet til bilag III til Rotterdamkonventionen som et pesticid ved beslutning RC 7/4, som blev truffet på partskonferencens syvende møde. Derved pålægges hver part at forelægge sekretariatet et importsvar om optagelse af methamidophos som pesticid. Den eksisterende optagelse på listen i bilag III over meget farlige pesticidformuleringer (opløselige flydende formuleringer med over 600 g aktivstof/l) indeholdende methamidophos og importsvarene for denne post vil blive slettet. Kommissionen har modtaget oplysninger herom i form af en beslutningsvejledning fra sekretariatet. Det er ved Europa-Parlamentets og Rådets forordning (EF) nr. 1107/2009 (4) forbudt at markedsføre og anvende methamidophos som bestanddel i blandinger, der fungerer som plantebeskyttelsesmidler.
            
         
               (5)
            
            
               Det er nødvendigt at ændre tidligere importbeslutninger for kemikalierne DDT og ethylenoxid for at afspejle udvidelsen af Unionen den 1. juli 2013 og for at tage hensyn til udviklingen i EU-lovgivningen siden vedtagelsen af disse beslutninger.
            
         
               (6)
            
            
               Tilgængeliggørelse på markedet og anvendelse af ethylenoxid i henhold til Europa-Parlamentets og Rådets forordning (EU) nr. 528/2012 (5) er begrænset til et bestemt område i henhold til Kommissionens delegerede forordning (EU) nr. 1062/2014 (6). Derfor er import kun tilladt i forbindelse med denne specifikke anvendelse. Medlemsstaterne kan beslutte, om de på deres område vil godkende den anvendelse, der er tilladt i henhold til forordning (EU) nr. 528/2012.
            
         
               (7)
            
            
               Fremstilling, markedsføring og anvendelse af DDT, såvel alene som indeholdt i præparater eller artikler, er forbudt i EU i henhold til Europa-Parlamentets og Rådets forordning (EF) nr. 850/2004 (7).
            
         
               (8)
            
            
               Importbeslutningen om methamidophos bør vedtages, og Kommissionens afgørelse 2005/416/EF (8) og 2009/966/EF (9) bør ændres i overensstemmelse hermed —
            
         BESTEMT FØLGENDE:
   Artikel 1
   Importbeslutningen for methamidophos som fastsat i formularen til importsvar i bilag I, vedtages.
   Artikel 2
   Importbeslutningen for ethylenoxid som fastsat i bilag II til afgørelse 2009/966/EF erstattes af importbeslutningen for ethylenoxid som fastsat i formularen til importsvar i bilag II til denne afgørelse.
   Artikel 3
   Importbeslutningen for DDT som fastsat i bilag I til afgørelse 2005/416/EF erstattes af importbeslutningen for DDT som fastsat i formularen til importsvar i bilag III til denne afgørelse.
   
      Udfærdiget i Bruxelles, den 11. februar 2016.
      
         
            På Kommissionens vegne
         
         Karmenu VELLA
         
            Medlem af Kommissionen
         
      
   
   
      (1)  EUT L 201 af 27.7.2012, s. 60.
   
      (2)  EUT L 396 af 30.12.2006, s. 1.
   
      (3)  Rådets afgørelse 2006/730/EF af 25. september 2006 om indgåelse på Det Europæiske Fællesskabs vegne af Rotterdam-konventionen om proceduren for forudgående informeret samtykke for visse farlige kemikalier og pesticider i international handel (EUT L 299 af 28.10.2006, s. 23).
   
      (4)  Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (EUT L 309 af 24.11.2009, s. 1).
   
      (5)  Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (EUT L 167 af 27.6.2012, s. 1).
   
      (6)  Kommissionens delegerede forordning (EU) nr. 1062/2014 af 4. august 2014 om det arbejdsprogram for systematisk undersøgelse af alle eksisterende aktivstoffer i biocidholdige produkter, der er omhandlet i Europa-Parlamentets og Rådets forordning (EU) nr. 528/2012 (EUT L 294 af 10.10.2014, s. 1).
   
      (7)  Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (EUT L 158 af 30.4.2004, s. 7).
   
      (8)  Kommissionens afgørelse 2005/416/EF af 19. maj 2005 om vedtagelse af Fællesskabets importbeslutninger for visse kemikalier i henhold til Europa-Parlamentets og Rådets forordning (EF) nr. 304/2003 og om ændring af afgørelse 2000/657/EF, 2001/852/EF og 2003/508/EF (EUT L 147 af 10.6.2005, s. 1).
   
      (9)  Kommissionens afgørelse 2009/966/EF af 30. november 2009 om vedtagelse af Fællesskabets importbeslutninger for visse kemikalier i henhold til Europa-Parlamentets og Rådets forordning (EF) nr. 689/2008 og om ændring af Kommissionens afgørelse 2000/657/EF, 2001/852/EF, 2003/508/EF, 2004/382/EF og 2005/416/EF (EUT L 341 af 22.12.2009, s. 14).
   
      BILAG I
      Importbeslutning for methamidophos
      
         
      
         
      
         
   
   
      BILAG II
      Revideret importbeslutning for ethylenoxid
      
         
      
         
      
         
      
         
   
   
      BILAG III
      Revideret importbeslutning for DDT